## La Ciutat de les Arts i les Ciències tria la seua felicitació nadalenca entre més de 1.600 dibuixos

*** La postal guanyadora, amb un missatge de suport cap a la població de les localitats afectades per la riuada, és obra de Mario E. V., alumne del tercer curs d’Educació Primària del Col·legi Argos de València**

La Ciutat de les Arts i les Ciències ha triat la seua felicitació nadalenca entre els més de 1.600 dibuixos que s’han presentat al concurs ‘Nadal en la Ciutat de les Arts i les Ciències’. El dibuix guanyador és obra de Mario E. V. del Col·legi Argos, que destaca pel seu missatge de solidaritat ‘Força València. Enguany, més que mai tots units’ dirigit cap a la població de les localitats afectades per la riuada.

En esta edició, juntament amb els motius inspirats en els edificis del complex i el seu entorn, diversos dels dibuixos escolars han fet referència a les inundacions, amb missatges d’esperança cap als pobles afectats per la riuada i escenes amb regals per als xiquets d’estes zones.

L’entrega dels premis, que inclouen entrades per a visitar la Ciutat de les Arts i les Ciències, se celebrarà divendres que ve 20 de desembre en el Passeig d’Arcbotants, a on està instal·lat el mercat de Nadal.

Dels treballs presentats s’han seleccionat tres dibuixos finalistes per cada dos cursos de Primària. Del primer i segon curs d’Educació Primària, les postals de Carmen C. R., del Col·legi CEU San Pablo, Laia J. L., del Col·legi CEU San Pablo i Daniela M. M., del CEU San Pablo de Montcada.

En el tercer i quart curs d’Educació Primària, els dibuixos realitzats per Kira P., del CEIP Amanecer (Torrevieja), Diego A. R., alumne de La Salle de Paterna i, el guanyador del concurs, Mario E. V., del Col·legi Argos de València. En el quint i sext curs d’Educació Primària, han resultat finalistes Keyra B. C., del Col·legi Argos, Elena S. R., del centre La Devesa School d’Elx i Nuria L. S. del CEIP Miguel Hernández de Torrent.

Fecha: 16/12/2024